РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/299-14

8. октобар 2014. године

Б е о г р а д

**З А П И С Н И К**

**16. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 8. ОКТОБРА 2014. ГОДИНЕ**

 Седница је почела у 10,30 часова.

 Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Биљана Савовић, Мирјанa Андрић, Живан Ђуришић, Владимир Ђукановић, Драган Пауновић, Мехо Омеровић, Олгица Батић, Ласло Варга, Неђо Јовановић и Велинка Тошић.

Седници нису присуствовали чланови Одбора: Балша Божовић, Јован Марковић Тања Томашевић Дамњановић, Александар Мартиновић и Милетић Михајловић, нити њихови заменици.

Мехо Омеровић је седници присуствовао и као представник предлагача закона.

На предлог председника утврђен је следећи

Д н е в н и р е д :

1. Разматрање Предлога закона о допунама Кривичног законика, који је поднела група од 199 народних посланика (број 713-3093/14, од 30. септембра 2014. године), у начелу;
2. Р а з н о.

Пре преласка на рад по утврђеном дневном реду усвојен je, без примедаба, записник са 15. седнице Одбора.

**Прва тачка дневног реда: Разматрање Предлога закона о допунама** **Кривичног законика**

Народни посланикМехо Омеровић је, као овлашћени представник предлагача закона, представио Предлог закона и разлоге за његово доношење.

Неђо Јовановић је у начелној расправи подржао Предлог овог закона указујући да би било неопходно да се допуни квалификација кривичног дела у циљу прецизнијег и јасног дефинисања елемената бића кривичног дела и противправне радње, како би се избегле недоумице да ли постоје елементи кривичног дела и на кога се закон односи, те да се под удар предложених одредаба Кривичног законика не нађу и лица за која то није била намера предлагача (нпр. припадници легије странаца као војне формације која има свој легитимитет, учесници хуманитарних мисија када их не спроводе међународне организације и сл). Рат сам по себи није кривично дело и у рату је за примену ових одредаба потребно да извршене радње буду инкриминисане. Деловање на територији стране државе које подразумева заштиту физичког нтегритета или имовине, што је легитимно право сваког, такође не може бити предмет инкриминације. Указао је да би прецизном инкриминацијом требало заштити државни интерес. Стога би требало имати у виду и решења која су садржана у међународном праву (нпр. Конвенција Савета Европе о спречавању тероризма). Указао је, такође, да треба водити рачуна да у сваком кривичном делу постоеи радња и место извршења кривичног дела, те мора се водити рачуна о надлежности за процесуирање ових кривичних дела.

Владимир Ђукановић је, указујући да ће гласати за предложени закон јер је неопходан, поставио питање распона казне затвора за предложена кривична дела и сагласио се са потребом да се прецизира квалификација кривичног дела. Са овим примедбама сагласила се и Олигица Батић, такође указујући да ће гласати за предложени закон јер је неопходан.

Председник Одбора Петар Петровић истакао је неопходност доношења предложених допуна Кривичног законика јер ће дати неопнодан правни оквир за поступање правосудних органа, а да ће судска пракса искристалисати потребу за побољшањем решења која ће уследити потпунијим изменама Кривичног законика које се припремају.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу одлучио је једногласно да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о допунама Кривичног законика у начелу.

За известиоца Одбора на седници Народне скупштине Петар Петровић, председник Одбора.

**Друга тачка дневног реда: Р а з н о.**

У оквиру ове тачке није било предлога, нити питања.

Седница је завршена у 11,00 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић Петар Петровић